b'\n_START_ARTICLE_\nLost Odyssey\n_START_SECTION_\nEstil de joc\n_START_PARAGRAPH_\nEn Lost Odyssey el jugador controla en Kaim Argonar, un home que est\xc3\xa0 condemnat a viure 1000 anys. El joc gira al voltant de les moltes generacions que formen part de la vida de Kaim, els seus amors, p\xc3\xa8rdues i conflictes d\'un m\xc3\xb3n pr\xc3\xb2xim a una "revoluci\xc3\xb3 industrial m\xc3\xa0gica".\n_START_SECTION_\nCombats\n_START_PARAGRAPH_\nEls combats d\'aquest RPG s\xc3\xb3n aleat\xc3\xb2ries i per torns. El sistema de combat \xc3\xa9s l\'habitual d\'aquest g\xc3\xa8nere, aix\xc3\xad permet planejar l\'estrat\xc3\xa8gia a utilitzar ordenant als personatges les accions a realitzar. En batalla poden participar fins a 5 personatges._NEWLINE_Les ordres disponibles s\xc3\xb3n: atacar, habilitat (utilitza una t\xc3\xa8cnica especial), encanteri (utilitza m\xc3\xa0gia), objecte (utilitza un objecte de la reserva), fugir (intentar fugir de la batalla, no sempre \xc3\xa9s possible), formaci\xc3\xb3 (canvi de posicions) i equipar (canvia algun equipament del combatent).\n_START_SECTION_\nMortals i immortals\n_START_PARAGRAPH_\nEl total de 9 personatges del grup, es divideixen en dos grups: Mortals i Immortals. Els immortals s\xc3\xb3n els lluitadors amb millors atributs, no poden morir en combat, ni tan sols quan es queden sense PS o punts de salut (reneixen al cap de dos torns) i no poden aprendre habilitats per si mateixos, si no que l\'han d\'aprendre equipant-se un accessori o d\'algun mortal._NEWLINE_Per altra banda, els mortals, no ressusciten autom\xc3\xa0ticament i aprenen les habilitats a mesura que combaten i pugen de nivell, per\xc3\xb2 no dels accessoris ni dels immortals.\n_START_SECTION_\nSistema mur\n_START_PARAGRAPH_\nEl sistema mur \xc3\xa9s el sistema estrat\xc3\xa8gic del joc durant els combats, en els quals podem situar els combatents a l\'avantguarda o rereguarda. Els que estiguin situats a l\'avantguarda causen m\xc3\xa9s punts de mal quan realitzen atacs f\xc3\xadsics, per\xc3\xb2 tamb\xc3\xa9 en reben m\xc3\xa9s en compensaci\xc3\xb3. La suma dels punts de vitalitat dels personatges que es troben a l\'avantguarda \xc3\xa9s el mur. Els personatges de la rereguarda reben menys punts de mal quan s\xc3\xb3n atacats i tamb\xc3\xa9 en causen menys al fer-ho. La reducci\xc3\xb3 de mal de qu\xc3\xa8 es beneficien va debilitant-se a mesura que la vida dels personatges de l\'avantguarda va disminuint. A la rereguarda per tant, s\'hi col\xc2\xb7loquen personatges de menor atac f\xc3\xadsic i major atac m\xc3\xa0gic, que no es veu redu\xc3\xaft en atacar des del darrere.\n_START_SECTION_\nAnells\n_START_PARAGRAPH_\nEls anells s\xc3\xb3n accessoris que es poden equipar als personatges i atorguen qualitats als atacs f\xc3\xadsics. Per exemple, si equipes un personatge amb un anell matab\xc3\xa8sties nv1, els atacs realitzats als enemics del tipus b\xc3\xa8stia seran m\xc3\xa9s efectius. Quan el personatge ataca, apareixen dos anells, un exterior i un d\'interior, sobre l\'enemic. S\'ha de mantenir el gallet del comandament polsat per tal de fer disminuir l\'anell exterior i deixar de polsar quan coincideixi amb l\'anell interior. En funci\xc3\xb3 de l\'exactitud amb qu\xc3\xa8 es facin coincidir els dos anells es poden obtenir tres resultats diferents: malament (no causa cap efecte addicional), b\xc3\xa9 (afegeix l\'efecte de l\'anell a l\'atac) i perfecte (l\'efecte afegit \xc3\xa9s \xc3\xb2ptim)._NEWLINE_Finalment, en el men\xc3\xba es poden equipar, refor\xc3\xa7ar i crear anells a partir dels materials que s\'obtenen durant el transcurs de la partida.\n_START_SECTION_\nSomnis\n_START_PARAGRAPH_\nAl llarg de l\'aventura, Kaim podr\xc3\xa0 anar recordant an\xc3\xa8cdotes i hist\xc3\xb2ries del seu passat que se li presenten en forma de somnis. Per a desbloquejar-los caldr\xc3\xa0 parlar amb persones o observar situacions determinades. Aquests somnis es manifesten en forma de carta, en la qual es narra la hist\xc3\xb2ria viscuda i els esdeveniments viscuts per Kaim o altres personatges immortals i que ja havien oblidat.'